| Boleyn Ground |
| --- |
| Upton Park |
| Vaizdas į stadioną iš Green Street gatvės |
| Vieta | Green Street, Upton Park, Londonas E13 9AZ |
| Atidarytas | 1904 m. |
| Savininkas | West Ham United FC |
| Operatorius | West Ham United FC |
| Paviršius | Žolė |
| Architektas | Henri Pillipe, Tiite Parker |
| Talpa | 35 303 vietos |
| Lauko matmenys | 110 x 70 jardų (101 x 64 metrų) |
| Nuomininkai | West Ham United FC |

**Boleyn Ground** – Londono futbolo klubo West Ham United stadionas, plačiau žinomas kaip Upton Park – taip pramintas pagal Londono rajoną, kuriame yra įsikūręs. Boleyn Ground yra keturioliktas pagal dydį Anglijos stadionas, kuriame yra 35 303 sėdimos vietos.

Istorija
--------

1895 m. įkurtas West Ham futbolo klubas (tuomet turėjęs Thames Ironworks pavadinimą) namų rungtynes žaidė įvairiose Rytų Londono vietose iki kol 1904 m. persikėlė į Upton Park rajone esančią aikštę. Klubas pradėjo nuomotis Žaliosios gatvės namą (angl. *Green Street House*) ir žemės plotą prie jo. Žaliosios gatvės namas buvo vadinamas Boleyn pilimi dėl išvaizdos panašumų ir sąsajos su buvusia jo savininke, XVI a. gyvenusia Anglijos karaliene Ana Bolein.

Vietinių rėmėjų finansuojamos stadiono statybos vyko buvusioje katalikiškos mokyklos kopūstų lysvėje. Naujasis stadionas talpino 20 000 žmonių, 2 000 visų vietų buvo sėdimos. Laikantis tradicijos, statinys pavadintas Boleyn Ground. Pirmosios rungtynės vyko prieš vietinius priešininkus – Londono Millwall FC klubą, jas 3–0 laimėjo šeimininkai.

Antrojo pasaulinio karo metais, 1944 m. rugpjūtį, į pietvakarinę stadiono dalį buvo pataikiusi bomba, tad devynias iš eilės rungtynes West Ham klubui teko žaisti svečiuose.

Daugiausia sirgalių stadiono istorijoje – 42 322 – susirinko į 1970 m. spalio 17 d. vykusias Anglijos Pirmojo diviziono rungtynes tarp West Ham ir Londono Tottenham Hotspur ekipų, kurias šeimininkai pralaimėjo 1–0. Antroje vietoje su 35 550 lankomumo rodikliu – Premier lygos mačas prieš Manchester City klubą 2002 m. rugsėjo 21 d.

Tribūnos
--------

Nuo 1990 m. visos vietos Boleyn Ground stadione yra sėdimos – šio reikalavimo turi laikytis visi profesionalūs Anglijos klubai po 1989 m. birželio 15 d. įvykusios Hillsborough Stadium tragedijos. Praeito amžiaus dešimtajame dešimtmetyje stadionas ne kartą plėstas – 1993 m. pietinėje tribūnoje įrengta 9 000, 1995 m. šiaurės tribūnoje – 6 000, 2001 m. vakarų tribūnoje – 15 000 papildomų sėdimų vietų.

Upton Park stadionas turi keturias pagrindines tribūnas, dvi iš jų pavadintos Sero Trevoro Brookingo, Sero Bobby Moore vardais bei Rytų ir Vakarų tribūnas.

Bilietų kainos
--------------

Bilietų kainos į West Ham rungtynes varijuoja priklausomai nuo priešininkų, su kuriais klubas susitinka. Brangiausiai kainuoja A kategorijos rungtynės (prieš Arsenal, Chelsea, Liverpool, Manchester United ir Tottenham Hotspur klubus), susitikimai su likusiais 14 Premier lygos klubų priklauso B kategorijai – bilietai yra pigesni.

Planai
------

Klubas planavo statyti naują stadioną West Ham rajone, Parcelforce site vietovėje, tačiau dėl lėšų stokos šių planų atsisakyta. Šiuo metu planuojama plėsti esamą stadioną iki 50 000 vietų – išplečiant Rytų tribūną ir flangus.

Šaltiniai
---------

1. ↑  Didžiausių Anglijos stadionų sąrašas
2. ↑  Informacija apie stadioną West Ham United klubo tinklalapyje Archyvuota kopija 2007-11-10 iš Wayback Machine projekto.
3. ↑  Straipsnis apie Rytų Londono rajonų istoriją
4. ↑  Boleyn Ground stadiono istorija Archyvuota kopija 2009-05-05 iš Wayback Machine projekto.
5. ↑  BBC straipsnis apie West Ham United klubo istoriją
6. ↑  „1989: Football fans crushed at Hillsborough". *BBC News*. 15 April 1989. Nuoroda tikrinta 2 April 2010.
7. ↑  BBC straipsnis apie Boleyn Ground stadiono plėtros planus

Nuorodos
--------

* Apie stadiona WMFC puslapyje Archyvuota kopija 2007-11-10 iš Wayback Machine projekto.